A picture containing logo

Description automatically generated

МЕЂУНАРОДНИ ТИМ ИСТРАЖИВАЧА ИМЕНОВАО НОВУ ВРСТУ ФОСИЛНОГ ЧОВЕКА (*HOMO BODOENSIS*)

*Рад је објављен у престижном научном часопису* ***Evolutionary Anthropology***

**Саопштење за штампу Филозофског факултета Универзитета у Београду**

**ДАТУМ ОБЈАВЉИВАЊА – 29. 10. 2021.**

**БЕОГРАД –** Међународни тим истраживача, међу којима је један од водећих аутора **Предраг Радовић**, асистент на Одељењу за археологију Филозофског факултета у Београду, именовао је нову врсту фосилног човека – *Homo bodoensis*. Ова врста је живела у Африци током средњег плеистоцена, пре око пола милиона година, и била је директни предак модерног човека.

 

Илустрације: Ettore Mazza

Средњи део плеистоценске епохе је трајао између 774 000 и 129 000 година пре садашњости и веома је важан за еволуцију човека зато што се током овог интервала појављују представници наше врсте (*Homo sapiens*) и наши најближи рођаци, неандерталци (*Homo neanderthalensis*). Међутим, еволуција човека током средњег плеистоцена је врло комплексна, а истраживачи се надају да ће дефинисање *Homo bodoensis*-а барем делимично разјаснити ово загонетно, али важно поглавље у људској еволуцији.

Нова врста укључује од раније познате средњоплеистоценске фосилне остатке са подручја Африке и источног Медитерана. Раније су ови остаци најчешће приписивани врстама *Homo heidelbergensis* или *Homo rhodesiensis* – за које постоје бројне, често контрадикторне дефиниције. „Говорити о еволуцији човека током овог временског периода је постало практично немогуће због тога што не постоји адекватна терминологија која осликава географске варијанте“, каже **Мирјана Роксандић**, професорка на Универзитету у Винипегу (Канада) и водећи аутор студије.

Анализе древне ДНК су недавно показале да су поједини фосилни представници врсте *H. heidelbergensis* са територије Европе заправо рани неандерталци, те је име „*H. heidelbergensis*“ постало редундантно. Према коауторки **Шиу-Ђие Ву**, професорки на Институту за палеонтологију кичмењака и палеоантропологију у Пекингу (Кина), назив „*H. heidelbergensis*“ треба напустити и када су у питању фосилни остаци људи из источне Азије.

Средњоплеистоценски фосили са подручја Африке су називани двојако: „*Homo heidelbergensis*“ или „*H. rhodesiensis*“, што уноси додатну конфузију у ионако комплексну проблематику. Врста *H. rhodesiensis* је нејасно дефинисана, а само име никада није био широко прихваћено у науци, што је барем делимично последица повезаности са Сесилом Роудсом и злоделима почињеним током британске колонијалне владавине у Африци. У контексту модерне науке која тежи деколонијализацији, употреба термина којима се величају фигуре попут С. Роудса неприхватљива је пракса.

Назив „*bodoensis*“ потиче од имена локалитета Бодо Д’ар у Етиопији, где је пронађена 600 000 година стара фосилна лобања која је типски примерак нове врсте. *Homo bodoensis* се сматра директним претком модерног човека. Према новој класификацији, врста укључује средњоплеистоценске остатке људи из Африке и поједине фосиле из Европе, док се највећи број фосилних примерака са потоњег континента сврстава међу (ране) неандерталце.

Предраг Радовић сматра да „терминологија у палеоантропологији (као и у другим областима науке) мора бити јасна, како би се олакшала комуникација. Називе врста, међутим, не треба третирати као апсолутне и непроменљиве, поготову када су у јасној супротности са новим палеонтолошким и генетичким подацима“. Према речима коаутора **Кристофера Бае** са Одељења за антропологију Универзитета Хаваји Маноа (САД) дефинисање врсте *H. bodoensis* има за циљ да „пресече Гордијeв чвор и омогући јасну комуникацију када је у питању ова веома важна фаза еволуционе историје човека“.

Професорка Роксандић наставља: „Именовање нове врсте (посебно фосилних људи) је важан догађај, а Међународни кодекс зоолошке номенклатуре допушта промену имена само према строго дефинисаним правилима. Ипак, нови термини добијају живот једино ако их прихвате и користе други истраживачи, а ми смо уверени да постоје добри разлози да име *Homo bodoensis* буде усвојено“.

*Evolutionary Anthropology* је ауторитативани прегледни часопис фокусиран на актуелна питања биолошке антропологије, палеоантропологије, археологије, функционалне морфологије, социобиологије, остеологије, биологије човека, генетике и екологије.

Чланак (отворени приступ) је доступан на следећем линку:

https://onlinelibrary.wiley.com/doi/10.1002/evan.21929

**КОНТАКТ СА МЕДИЈИМА**

**Мила Бакић,** стручни сарадник, Филозофски факултет Универзитета у Београду

+381 64 643 6616, mila.bakic@f.bg.ac.rs

**Предраг Радовић**, асистент, Филозофски факултет Универзитета у Београду

pedja\_radovic@yahoo.com